Source: http://muhaz.org/cartea-federatiei-romane-de-natatie-v2.html?page=28
Timestamp: 2018-12-15 22:47:15+00:00
Document Index: 10682014

Matched Legal Cases: ['Articolul 4', 'Articolul 13', 'articolul 13', 'Articolul 15', 'articolul 13', 'articolul 6', 'articolul 4', 'articolul 4']

PREAMBUL - Cartea Federatiei Romane de Natatie
səhifə 28/58
Standardul Internaţional pentru excepţii de uz terapeutic (EUT) al Codului Mondial Anti-Doping reprezintă un Standard internaţional obligatoriu de nivel 2, dezvoltat ca parte a Programului anti-doping mondial.
Baza realizării Standardului Internaţional pentru EUT a fost o revizuire a diferitelor proceduri şi protocoale ale Federaţiilor Internaţionale, ale C.I.O., ale Organizaţiilor Naţionale Anti-doping şi ale unor secţiuni relevante din Standardul Internaţional revizuit pentru controlul doping (SICD). Un grup mare de experţi din AMAD a revizuit, discutat şi pregătit acest document.
Versiunea 1.0 din Standardul Internaţional pentru EUT a fost distribuită semnatarilor şi guvernelor pentru revizuire şi comentarii în noiembrie 2002. Versiunea 2.0 s-a bazat pe comentariile şi propunerile primite de la semnatari şi de la guverne. Versiunea 2.1 sa dezvoltat pe baza comentariilor primite referitoare la versiunea 2.0 şi a integrat câteva principii discutate în timpul procesului de dezbatere al Standardului Internaţional privind Lista substanţelor interzise pe 2004.
Toţi semnatarii şi toate guvernele au fost consultate şi au avut prilejul să revadă şi să facă comentarii la versiunea 2.3. Modificările au fost făcute pe baza datelor primite de la semnatari şi guverne. Standardul Internaţional pentru EUT a fost trimis spre aprobare Comitetului Executiv al AMAD în septembrie 2003.
Standardul Internaţional versiunea 3.0 pentru EUT intră în vigoare cu data de 1 ianuarie 2004.
PARTEA ÎNTI:
INTRODUCERE, PREVEDERI ALE CODULUI ŞI DEFINIŢII
1.0. Introducere şi Scop
Principalul scop al Standardului Internaţional pentru EUT este să asigure uniformizarea procesului de acordare a excepţiilor pentru utilizări terapeutice în toate sporturile şi ţările.
Codul permite sportivilor şi medicilor să aplice EUT, adică permisiunea de utilizare terapeutică a substanţelor sau metodelor din Listă a căror folosire este, în mod normal, interzisă.
Standardul Internaţional pentru EUT include criterii pentru acordarea unei excepţii terapeutice, confidenţialitatea informaţiei, formarea Comitetelor pentru excepţii terapeutice şi procesul de aplicare al EUT.
Acest standard se aplică tuturor sportivilor, aşa cum sunt aceşţia definiţi ca subiecţi ai Codului şi care se supun acestuia, respectiv sportivi fără handicap şi sportivi cu handicap.
Programul mondial anti-doping cuprinde toate elementele necesare pentru a asigura armonizarea optimă şi cea mai bună practică în programele naţionale şi internaţionale anti-doping. Principalele elemente sunt: Codul (nivelul 1), Standardele Internaţionale (nivelul 2) şi Modelele de bună practică (nivelul 3).
În introducerea Codului, scopul şi implementarea Standardelor Internaţionale sunt prezentate astfel:
“Vor fi dezvoltate Standardele Internaţionale pentru diferite domenii tehnice şi operaţiona1e din cadrul programului anti-doping, cu consultarea semnatarilor şi a guvernelor şi cu aprobarea din partea AMAD. Obiectivul Standardelor Internaţionale este acela de a asigura armonizarea între Organizaţiile Anti-doping care răspund de părţile tehnice şi operaţionale specifice din programele anti-doping. Aderarea la Standardele Internaţionale este obligatorie în vederea obţinerii conformităţii cu cerinţele Codului. Standardele Internaţionale pot fi revizuite pe parcurs de către Comitetul Executiv al AMAD, după consultarea semnatarilor şi a guvernelor. Dacă nu se prevede altfel în Cod, Standardele Internaţionale şi toate reviziile vor deveni efective la data specificată în Standardul Internaţional sau în revizie.”
Alinierea la Standardul Internaţional (spre deosebire de alinierea la un alt standard, practică sau procedură alternativă) va fi suficientă pentru a trage concluzia că procedurile prevăzute de Standardul Internaţional au fost respectate adecvat.
Definiţiile specificate în Cod sunt scrise cu caractere italice (cursiv). Definiţiile specifice suplimentare pentru Standardul Internaţional EUT sunt subliniate.
Următoarele articole din Cod se referă în mod direct la Standardele Internaţionale pentru EUT.
Articolul 4.4. din Cod: Utilizarea în scopuri terapeutice
„AMAD va adopta un Standard Internaţional pentru procedura de acordare a excepţiilor terapeutice.
Fiecare Federaţie Internaţională va asigura, pentru sportivii de nivel internaţional sau pentru oricare alt sportiv înscris la o Competiţie Internaţională, o procedură prin care sportivii ce dovedesc cu documente că au probleme medicale şi necesită utilizarea unei substanţe interzise sau a unei metode interzise să poată solicita o excepţie terapeutică. Fiecare Organizaţie Naţională Anti-doping va asigura pentru toţi sportivii aflaţi în jurisdicţia sa şi care nu sunt sportivi de nivel internaţional aplicarea unei proceduri prin care sportivii ce dovedesc cu documente că au probleme medicale şi necesită utilizarea unei substanţe interzise sau a unei metode interzise, să poată solicita o exceptare privind utilizarea terapeutică. Astfel de solicitări vor fi evaluate în conformitate cu Standardul Internaţional privind acordarea excepţiilor terapeutice. Federaţiile Internaţionale şi Organizaţiile Naţionale Anti-doping vor raporta imediat la AMAD acordarea excepţiilor terapeutice oricărui sportiv de nivel internaţional sau de nivel naţional care este inclus în Eşantionul înregistrat de testare al Organizaţiei Naţionale Anti-doping.
Din proprie iniţiativă, AMAD poate revizui acordarea unei excepţii în scopuri terapeutice oricărui sportiv de nivel internaţional sau de nivel naţional care este inclus în Eşantionul înregistrat de testare al Organizaţiei Naţionale Anti-doping. Mai mult decât atât, la cererea oricărui asemenea sportiv, căruia i s-a refuzat o excepţie terapeutică, AMAD poate reconsidera un asemenea refuz. Dacă AMAD hotărăşte că acordarea sau negarea unei excepţii terapeutice nu îndeplineşte Standardele Internaţionale pentru excepţii terapeutice, poate schimba decizia.”
Articolul 13.3. din Cod: Apeluri privind hotărârile de acordare sau de respingere a unei excepţii terapeutice
„Hotărârile AMAD privind respingerea acordării sau refuzul unei excepţii terapeutice pot fi atacate la Curtea de Arbitraj pentru Sportivi de la Lausanne (CAS) de către sportivul în cauză sau de Organizaţia Anti-doping a cărei decizie a fost respinsă. Hotărârile de neacordare a excepţiilor terapeutice date de către Organizaţiile Anti-doping, hotărâri care, iniţial, nu au fost respinse de AMAD, pot fi atacate de sportivii de nivel internaţional la CAS, iar de alţi sportivi la organul de revizie de nivel naţional descris la articolul 13.2.2. Dacă organul de apel de nivel naţional schimbă hotărârea de refuz a exceptării terapeutice, hotărârea va putea fi atacată de AMAD la CAS”.
AMAD va acţiona ca un clearing house central pentru datele şi rezultatele testărilor doping în cazul sportivilor de nivel internaţional şi sportivilor de nivel naţional care au fost incluşi în Eşantionul de testare înregistrat al Organizaţiei Naţionale Anti-doping.
Pentru a uşura coordonarea planificării testelor şi pentru a evita dublările inutile ale testărilor din partea diferitelor Organizaţii Anti-doping, fiecare Organizaţie Anti-doping va raporta toate testele efectuate în competiţie şi în afara competiţiei, pentru aceşţi sportivi, la clearinghouse a AMAD, cât mai curând posibil după realizarea testărilor.
AMAD va face accesibile aceste informaţii pentru sportiv, pentru Federaţia Naţională a sportivului, Comitetul Naţional Olimpic sau Comitetul Naţional Paralimpic, Organizaţia Naţională Anti-doping, Federaţia Internaţională şi Comitetul Internaţional Olimpic sau Comitetul Internaţional Paralimpic. Informaţiile particulare despre un sportiv vor fi păstrate de AMAD în strictă confidenţialitate. AMAD va publica, cel puţin o dată pe an, rapoarte statistice cu asemenea informaţii.
Articolul 15.4. din Cod: Recunoaşterea reciprocă
„În conformitate cu dreptul la apel prevăzut la articolul 13, Testarea, excepţiile terapeutice şi rezultatele audierilor sau alte hotărâri finale date oricărui semnatar, în concordanţă cu Codul şi în cadrul autorităţii semnatarului, vor fi recunoscute şi respectate de toţi ceilalţi semnatari. Semnatarii pot recunoaşte acţiuni asemănătoare ale altor organisme care n-au acceptat Codul, dacă regulamentele acestor organisme sunt în concordanţă cu Codul”.
3.0. Termeni şi definiţii
3.1. Termeni definiţi în Cod:
„Organizaţie Anti-doping”: Un semnatar care este responsabil de adoptarea de reguli pentru iniţierea, implementarea sau punerea în aplicare a oricărei părţi a procesului de control doping. În această categorie sunt incluse, de exemplu, Comitetul Internaţional Olimpic, Comitetul Internaţional Paralimpic, organizaţiile care realizează evenimente sportive şi care efectuează testări în cadrul evenimentelor sportive organizate de ele, AMAD, Federaţiile Internaţionale şi Organizaţiile Naţionale Anti-doping.
„Sportivul”: Pentru scopurile prevăzute de controlul doping, orice persoană care participă la activitatea sportivă la un nivel internaţional (definit ca atare de fiecare Federaţie Internaţională) sau la nivel naţional (aşa cum este definit de fiecare Organizaţie Naţională Anti-doping) şi orice altă persoană care participă la activitatea sportivă la un nivel inferior, dacă este desemnată de Organizaţia Naţională Anti-doping a acelei persoane. Pentru scopuri referitoare la informarea şi educarea în privinţa activităţii anti-doping, orice persoană care participă în activitatea sportivă, aflată sub autoritatea unui semnatar, guvern sau a altei organizaţii sportive care acceptă prevederile Codului.
(Comentarii: Această definiţie stabileşte doar faptul că toţi atleţii de calibru internaţional şi naţional sunt supuşi regulilor anti-doping formulate în cuprinsul acestui Cod, urmând ca definirea precisă a nivelului sportiv internaţional şi naţional să se realizeze în cadrul reglementărilor anti-doping ale Federaţiilor Internaţionale, respectiv ale Organizaţiei Naţionale Anti-doping. La nivel naţional, reglementările anti-doping adoptate în conformitate cu prevederile Codului se vor aplica, în caz minim, tuturor persoanelor din echipele naţionale şi tuturor persoanelor calificate să concureze în orice campionat naţional, la orice disciplină sportivă. Această definiţie permite, de asemenea, fiecărei Organizaţii Naţionale Anti-doping, în situaţia în care aceasta consideră ca fiind necesar, să îşi extindă programul de control doping ţintit asupra sportivilor de calibru naţional şi asupra celorlalţi sportivi. Sportivii de la toate nivelurile competiţionale vor trebui să beneficieze de informaţii şi educaţie anti-doping.)
„Controlul doping”: Procesul care cuprinde planificarea repartizării testelor, colectarea şi gestionarea probelor, analiza de laborator, managementul rezultatelor, audierile şi apelurile.
„Eveniment sportiv”: O serie de competiţii individuale conduse de o singură autoritate (de exemplu, Jocurile Olimpice, Jocurile Pan-Americane sau Campionatul Mondial FINA).
„În competiţie”: Pentru a se putea face deosebirea dintre testările din timpul competiţiei şi cele din afara competiţiei, cu excepţia cazului în care se prevede altfel în regulamentele unei Federaţii Internaţionale sau ale unei alte Organizaţii Anti-doping relevante, un test efectuat în cadrul competiţiei este un test în care sportivul este selecţionat pentru a fi testat în legătură cu o anumită competiţie.
,,Sportivi de nivel internaţional”: Sportivii desemnaţi de una sau mai multe Federaţii Internaţionale, ca făcând parte din Eşantionul înregistrat de testare al unei Federaţii Internaţionale.
,,Standard Internaţional”: Un standard adoptat de AMAD, pe baza Codului. Îndeplinirea Standardului Internaţional (spre deosebire de îndeplinirea altui standard, practică sau procedură alternativă) va fi suficientă pentru a concluziona că procedurile stabilite de Standardul Internaţional au fost îndeplinite corespunzător.
,,Organizaţie Naţională Anti-doping”: Acea entitate (sau acele entităţi) desemnate de fiecare ţară ca fiind posesoare ale autorităţii şi responsabilităţii de prim rang în adoptarea şi implementarea reglementărilor anti-doping, conducerea activităţii de prelevare de probe biologice, gestionarea rezultatelor la testele efectuate şi conducerea audierilor, toate aceste responsabilităţi fiind la nivel naţional. Dacă această desemnare nu a fost făcută de autoritatea sau autorităţile publice competente, entitatea respectivă va fi Comitetul Naţional Olimpic al ţării respective sau reprezentantul său.
„În afara competiţiei”: Orice control doping care nu este „În competiţiei”.
„Lista Substanţelor Interzise”: Lista ce denumeşte substanţele şi metodele interzise.
,,Metoda interzisă”: Orice rnetodă calificată astfel în cuprinsul Listei interzise.
,,Substanţa interzisă”: Orice substanţă astfel descrisă în Lista interzisă.
„Eşantionul înregistrat pentru testare”: Totalitatea sportivilor de nivel internaţional stabiliţi, separat, de fiecare Federaţie Internaţională, precum şi de fiecare Organizaţie Naţională Anti-doping care sunt subiecţi atât pentru testările din afara competiţiei, cât şi pentru testările din cadrul acesteia, ca parte a planului de testare al Federaţiilor şi Organizaţiilor Internaţionale.
,,Semnatari”: Acele instituţii care au semnat Codul şi sunt de acord să îndeplinească prevederile Codului, inclusiv Comitetul Internaţional Olimpic, Federaţiile Internaţionale, Comitetul Internaţional Paralimpic, Comitetele Naţionale Olimpice, Comitetele Naţionale Paralimpice, organizatorii de mari competiţii, Organizaţiile Naţionale Anti-doping şi AMAD.
,,Testarea”: Parte a procesului de control doping ce implică planificarea distribuirii testelor, recoltarea de probe biologice, manipularea probelor şi transportul de probe biologice la laborator.
,,AMAD”: Agenţia Mondială Anti-doping .
3.2. Termeni definiţi în Standardul Internaţional pentru “EUT”
Terapeutic: Se referă la tratamentul unei condiţii medicale cu agenţi sau metode curative; a oferi sau ajuta o vindecare.
EUT: Excepţii pentru Utilizări Terapeutice
CEUT: Comitetul pentru Excepţii Terapeutice este organul desemnat de Organizaţia Naţională Anti-doping.
CEUT al AMAD: Comitetul pentru Excepţii Terapeutice al AMAD este organismul desemnat de AMAD.
STANDARD PENTRU ACORDAREA EXCEPŢIILOR TERAPEUTICE
4.0. Criterii pentru acordarea unor Excepţii de Uz Terapeutic
O excepţie terapeutică (EUT) poate fi acordată unui sportiv pentru a-i permite utilizarea unei substanţe interzise sau a unei metode interzise prevăzute în Lista interzisă. O cerere privind o asemenea excepţie EUT implică o revizuire profundă şi sistematică din partea Comitetului pentru Excepţii Terapeutice (CEUT) constituit corespunzător. Comitetul CEUT va fi desemnat de o Organizaţie Naţională Anti-doping. O excepţie va fi acordată numai cu stricta respectare a tuturor criteriilor de mai jos:
(Comentariu: Acest standard se aplică tuturor sportivilor definiţi şi supuşi Codului, respectiv sportivii fără handicap şi sportivii cu handicap. Acest Standard va fi aplicat în funcţie de circumstanţele în care se află sportivul. De exemplu, o excepţie potrivită pentru un sportiv cu un handicap poate fi nepotrivită pentru alţi sportivi.)
Sportivul trebuie să facă o cerere pentru acordarea EUT cu cel puţin 21 de zile înainte de participarea la o competiţie.
Dacă starea de sănătate a sportivului s-ar înrăutăţi semnificativ, în condiţia în care substanţa sau metoda interzisă ar fi retrasă din tratament.
Utilizarea excepţiilor terapeutice nu va creşte performanţa mai mult decât revenirea la starea de sănătate anterioară tratamentului. Utilizarea unor substanţe interzise sau metode interzise pentru creşterea nivelului scăzut (în mod normal) al unui hormon endogen nu constituie un argument în favoarea acordării excepţiilor terapeutice.
Nu există nici o altă alternativă terapeutică rezonabilă la utilizarea de substanţe sau metode interzise.
Nu se acordă excepţii terapeutice pentru utilizarea substanţelor şi metodelor interzise în scopul tratării efectelor provocate de adminstrarea anterioară a unor substanţe din Lista interzisă.
4.6. Orice EUT acordată de o Organizaţie Anti-doping va fi anulată dacă sportivul:
Nu se conformează cu promptitudine la orice cerinţe sau condiţii impuse de Organizaţia Anti-doping care acordă exceptarea.
Termenul pentru care a fost acordată EUT a expirat.
Sportivul a fost anunţat că EUT a fost retrasă de Organizaţia Naţională Anti-doping.
(Comentariu: fiecare excepţie EUT va avea o durată stabilită, conform hotărârii Comitetului de acordare a excepţiei terapeutice (CEUT). Pot fi cazuri în care o EUT a expirat sau a fost retrasă, iar substanţa interzisă care a făcut subiectul exceptării să fie încă prezentă în corpul sportivului. În astfel de cazuri, Organizaţia Anti-doping care gestionează rezultatul iniţial pozitiv va lua în considerare dacă rezultatul este sau nu consecinţa expirării sau retragerii EUT.)
4.7. O cerere de excepţie EUT nu va fi luată în considerare pentru o aprobare retroactivă, în afara cazurilor în care:
A fost necesar un tratament de urgenţă sau tratarea unei probleme medicale acute sau
b) Datorită unor circumstanţe excepţionale, nu a fost timp suficient pentru solicitant să prezinte, sau pentru comitetul CEUT să examineze, o cerere înainte de controlul doping.
(Comentariu: Nu este permis ca situaţiile în care o urgenţă medicală sau o problemă medicală acută necesitând administrarea unei substanţe sau metode interzise înainte de a putea solicita o excepţie EUT, să devină devină o practică obişnuită. De asemenea, nu este permis ca situaţiile care necesită o examinare de urgenţă a unei cereri pentru acordarea EUT, ca urmare a unei competiţii iminente, să devină o practică obişnuită. Cu toate acestea, Organizaţiile Anti-doping care acordă excepţii EUT trebuie să aibă proceduri interne care să permită rezolvarea unor asemenea situaţii.)
Solicitantul trebuie să pună la dispoziţie un consimţământ scris pentru transmiterea tuturor informaţiilor legate de cererea sa tuturor membrilor comitetului CEUT şi, dacă este cazul, altor experţi medicali sau ştiinţifici independenţi sau întregului personal necesar încadrat în managementul, revizuirea sau apelarea excepţiilor EUT.
Dacă este necesară asistenţa unor experţi externi independenţi, toate detaliile din cerere vor fi transmise, fără a se divulga numele sportivului sau medicului implicat în îngrijirea sportivului. În final, solicitantul trebuie, de asemenea, să-şi dea consimţământul scris pentru ca deciziile comitetului CEUT să fie transmise şi altor Organizaţii Anti-doping relevante, conform prevederilor Codului.
Membrii comitetelor CEUT şi administraţia Organizaţiei Anti-doping implicate îşi vor desfăşura întreaga lor activitate în strictă conformitate cu principiile confidenţialităţii. Toţi membri unui comitet CEUT vor semna acorduri de confidenţialitate. În speţă, ei vor păstra confidenţialitatea următoarelor informaţii:
Orice informaţii şi date medicale furnizate de sportiv şi de medicul (medicii) implicaţi în îngrijirea sportivului.
Orice amănunt din cerere inclusiv numele medicului (medicilor) implicaţi în cazul respectiv.
Dacă sportivul doreşte să revoce dreptul CEUT sau Comitetului CEUT al AMAD pentru a obţine vreo informaţie medicală în numele său, acesta trebuie să-şi înştiinţeze în scris medicul personal asupra acestui fapt. Drept consecinţă a unei astfel de decizii, sportivul nu va primi aprobare pentru o EUT sau o reînnoire a unei excepţii EUT existente.
6.0. Comitetele pentru excepţii terapeutice (CEUT)
Aceste comitete CEUT vor fi constituite în conformitate cu următoarele directive:
6.1. Comitetele CEUT vor fi alcătuite din cel puţin trei medici cu experienţă în îngrijirea şi tratamentul sportivilor având cunoştinţe temeinice în medicina clinică şi sportivă. Pentru a asigura un nivel de independenţă a deciziilor, o majoritate a membrilor CEUT nu trebuie să aibă nici o responsabilitate oficială în Organizaţia Anti-doping. Toţi membrii unui CEUT vor semna un acord de conflict de interese. În cazurile privind sportivii cu handicap, cel puţin unul din membrii acestui comitet trebuie să aibă experienţa specifică în îngrijirea şi tratamentul sportivilor cu handicap.
6.2. Comitetele CEUT pot include orice expert medical sau expertiză ştiinţifică necesară pentru examinarea circumstanţelor oricărei cereri adresate unui comitet EUT.
6.3. Comitetul CEUT al AMAD va fi compus conform criteriilor stabilite la articolul 6.1. Comitetul CEUT al AMAD este stabilit pentru a revizui la propria sa iniţiativă deciziile CEUT acordate de Organizaţiile Anti-doping. După cum s-a specificat în articolul 4.4 al Codului, CEUT al AMAD, la cererea sportivilor cărora li s-au respins EUT de către o Organizaţie Anti-doping, va revizui asemenea decizii având competenţa de a le respinge.
7.0. Examinarea solicitărilor pentru excepţii terapeutice
7.1 O excepţie în scop terapeutic va fi examânată numai după primirea unui formular complet de cerere, care trebuie să includă toate documentele relevante descrise mai jos (vezi anexa 1 – formularul EUT). Examinarea cererii se va face în strictă concordanţă cu principiile strictei confidenţialităţi medicale.
7.2 Formularul/ formularele EUT, după cum este stabilit în anexa 1, poate fi modificat de către Organizaţiile Anti-doping pentru a include cereri suplimentare de informaţii, dar nu trebuie exluse nici o secţiune sau nici o parte din model.
7.3 Formularul/formularele EUT poate fi tradus în alte limbi de către Organizaţiile Anti-doping, dar traducerea documentului respectiv în engleză sau franceză va fi, în mod obligatoriu, prezentă.
7.4 Sportivul nu trebuie să facă cererea de solicitare a unei EUT la mai mult de o Organizaţie Anti-doping. Cererea trebuie să identifice ramura sportivă a acestuia şi, unde este cazul, disciplina şi poziţia sau rolul specific în echipă.
7.5 Aplicaţia trebuie să menţioneze orice cerere anterioară pentru permisiunea de a foloşi o substanţa sau metodă interzisă, numele organismului la care s-a trimis cererea şi hotărârea acelui organism.
7.6 Cererea trebuie să cuprindă fişa medicală detaliată, precum şi rezultatele de la toate exminările speciale, investigaţiile de laborator şi studiile complexe relevante pentru această cerere.
7.7 Orice investigaţie, examinare sau studiu complex relevant solicitat de CEUT al Organizaţiei Anti-doping va fi realizat pe cheltuiala solicitantului sau a organului sportiv competent la nivel naţional.
7.8 Cererea trebuie să includă o declaraţie a unui medic cu o calificare corespunzătoare prin care se atestă necesitatea utilizării unei substanţe sau metode interzise în tratamentul sportivului şi să descrie de ce un tratament alternativ permis nu poate, sau nu ar putea fi folosit pentru tratarea problemei medicale în cauză.
7.9 Va trebui specificată doza, frecvenţa, calea şi durata administrării substanţei sau metodei interzise.
7.10 Hotărârile CEUT vor fi trimise în scris sportivului de către Organizaţia Anti-doping relevantă. În cazul în care excepţia EUT a fost acordată unui sportiv înregistrat în Eşantionul de testare al Organizaţiei Anti-doping, atât sportivul, cât şi AMAD, vor primi în cel mai scurt timp o copie a aprobării, care va incude informaţii ce arată durata exceptării şi orice condiţii asociate EUT.
7.11 a. În urma cererii primite de la un sportiv, Comitetul AMAD pentru excepţii terapeutice (CEUT al AMAD) va putea, aşa cum se specifică în articolul 4.4 din Cod, să anuleze o hotărâre privind o excepţie EUT luată de o Organizaţie Naţională Anti-doping. Sportivul va furniza CEUT al AMAD toate informaţiile pentru o EUT, în forma în care au fost trimise iniţial Oraganizaţiei Anti-doping, însoţite de o taxă de solicitare. Până la finalizarea procesului de revizie, rămâne în vigoare decizia iniţială. Procesul nu trebuie să dureze mai mult de 30 de zile de la primirea informaţiei de către AMAD.
b. AMAD se poate implica în revizia acordării unei EUT în orice moment din proprie iniţiativă. CEUT al AMAD va finaliza revizia sa în decurs de 30 de zile.
7.12 Dacă hotărârea privind acordarea unei EUT este anulată în urma revizuirii, anularea nu se aplică retroactiv şi nu va descalifica rezultatele sportivului în timpul perioadei în care EUT fusese acordată şi îşi va exercita efectele în termen de 14 zile de la data în care sportivul a luat cunoştinţă de decizia CEUT al AMAD.
8.0 Examinarea solicitărilor unei EUT în procedură restrânsă
8.1 Este recunoscut faptul că unele substanţe incluse pe Lista substanţelor interzise sunt utilizate pentru a trata condiţii medicale frecvent întâlnite la sportivi. În astfel de cazuri, o solicitare completă, după cum este prezentată detaliat în secţiunea 4 şi secţiunea 7, nu este necesară. Prin urmare, se va stabili o examinare restrânsă a EUT.
8.2 Substanţele sau metodele interzise care pot fi permise prin această examinare restrânsă sunt limitate strict la următoarele:
Beta-2 agoniştii (formoterol, salbutamol, salmeterol şi terbutalină) prin inhalare şi glucocorticosteroizii prin căi nesistemice.
8.3 Pentru a utiliza una din substanţele de mai sus, sportivul va furniza Organizaţiei Anti-doping o înştiinţare medicală justificând necesitatea terapeutică. O astfel de înştiinţare medicală, după cum este prezentată în Anexa 2, va descrie numele substanţei, doza, modul de administrare şi durata tratamentului.
Diagnosticul şi posibilitatea de a fi aplicate orice teste pentru a stabili acest diagnostic trebuie incluse (fără rezultate sau detalii).
8.4 Examinarea restrânsă include:
Aprobarea pentru utilizarea substanţei interzise ce constituie subiectul examinării restrânse intră în vigoare la primirea unei cereri complete de către Organizaţia Anti-doping. Cererile incomplete trebuie să fie returnate solicitantului.
Organizaţia Anti-doping a federaţiei va raporta cu promptitudine FI, FN şi ONAD ale sportivului (după cum este cazul), precum şi AMAD la primirea cererii din partea sportivului.
O cerere în vederea unei EUT nu va fi luată în considerare pentru aprobare retroactivă, cu excepţia cazurilor:
– în care a fost necesar un tratament de urgenţă sau dacă a fost necesar tratamentul unei probleme medicale acute, sau
– în care, datorită unor circumstanţe excepţionale, nu a fost destul timp sau nu a existat ocazia ca solicitantul să transmită, sau ca CEUT să primească cererea înainte de Controlul Doping.
8.5 a. O revizie de către CEUT sau CEUT al AMAD poate fi iniţiată în orice moment în timpul duratei EUT.
b. Dacă un sportiv cere o revizie a unei decizii de neacordare a EUT, CEUT al AMAD va avea competenţa de a preţinde de la sportiv informaţii medicale suplimentare, după cum se consideră necesar, iar cheltuielile aferente furnizării lor vor fi suportate de către sportiv.
8.6 O EUT poate fi anulată de către CEUT sau CEUT al AMAD oricând. sportivul, Federaţiile Internaţionale de care aparţine şi toate Organizaţiile Anti-doping relevante vor fi înştiinţate imediat.
8.7 Anularea va avea efect imediat după înştiinţarea sportivului privind această decizie. Oricum, sportivul va avea posibilitatea de a solicita o EUT, sub incidenţa secţiunii 7 (în procedură normală).
9.1 Organizaţiilor Anti-doping li se cere să furnizeze către AMAD toate EUT, precum şi tot suportul de documente prezentat în secţiunea 7.
9.2 În ceea ce priveşte EUT acordate în procedură restrânsă, Organizaţiile Anti-doping vor furniza către AMAD cererile trimise de sportivi completate sub incidenţa secţiunii 8.
9.3 Clearinghouse va garanta confidenţialitatea strictă a tuturor informaţiilor medicale.
REGULAMENTUL DE TRANSFERARE AL SPORTIVILOR ŞI DUBLA LEGITIMARE
REGULAMENTUL PRIVIND TRANSFERAREA SPORTIVILOR LA ÎNOT, SĂRITURI ÎN APĂ ŞI PENTATLON MODERN, DE LA O UNITATE LA ALTA
Transferarea sportivilor de la o unitate sportivă la alta se face în baza “Regulamentului de Transferări” care vizează:
asigurarea unei mari stabilităţi şi continuităţi în activitatea sportivilor la secţiile de înot, sărituri în apă şi pentatlon modern la care sunt legitimaţi, în vederea consolidării şi dezvoltării acestora;
stimularea interesului tuturor factorilor interesaţi în acest domeniu în asigurarea celor mai bune condiţii de pregătire a sportivilor;
instaurarea unor raporturi echitabile între unităţile sportive, între acestea şi sportivi.
Transferarea sportivilor de la un club sportiv la altul se poate efectua numai în perioada de transferări stabilită de Federaţia Română de Nataţie şi Pentatlon Modern în perioada 03 ianuarie – 15 februarie şi 15 septembrie – 15 octombrie.
Competenţa în aprobarea şi efectuarea transferărilor revine Federaţia Română de Nataţie şi Pentatlon Modern, prin Biroul federal.
Sportivul are dreptul de a depune o singură cerere de transfer într-un an competiţional.
Pentru aprobarea unui transfer de la o unitate sportivă la alta vor fi depuse la Federaţia Română de Nataţie şi Pentatlon Modern, următoarele documente:
legitimaţia sportivă - carnetul de legitimare al sportivului;
acordul (dezlegarea) clubului de unde pleacă;
cerere tip transfer, completată şi semnată de sportivul respectiv, cu avizul scris al unităţii la care doreşte să activeze;
dovada achitării taxei de transfer.
Federaţia Română de Nataţie şi Pentatlon Modern poate aproba transferarea sportivilor, fără acordul scris (dezlegarea) al clubului, în următoarele situaţii:
sportivii care intră în anul I în învăţământul superior curs de zi sau IDD şi solicită trecerea la un club universitar din localitatea respectivă.
În cazul în care localitatea unde a reuşit la examen, nu există o unitate sportivă universitară, sportivii pot fi transferaţi la alt club (la cerere) din localitatea respectivă;
sportivii absolvenţi ai învăţământului superior;
sportivii care sunt încorporaţi pentru satisfacerea stagiului militar.
Sportivii încorporaţi în alte localităţi decât cea în care domiciliază şi în care nu funcţionează cluburi militare, pot fi transferaţi la altă unitate sportivă pe perioada satisfacerii stagiului militar (din oraşul respectiv);
sportivii care au satisfăcut stagiul militar, revin obligatoriu, după lăsarea la vatră, la unitatea sportivă la care au fost legitimaţi înainte de încorporare;
sportivii care nu au participat timp de un an la nici un fel de competiţii oficiale (stagiul militar nu se consideră carantină
sportivii care au făcut parte din secţii care s-au desfiinţat cu aprobarea Federaţiei Române de Nataţie şi Pentatlon Modern, pot opta imediat pentru alt club;
sportivii care au avut dezlegare pe termen de 1 – 2 ani, la expirarea acestui termen trec automat la clubul care a eliberat dezlegarea pe termen;
în cazuri cu totul deosebite, în situaţia schimbării domiciliului şi a locului de muncă cu acte legale, pentru juniori schimbarea domiciliului părinţilor şi a şcolii, dovedită de asemenea prin acte legale.
Transferările sportivilor care au reuşit la examenul de intrare în facultăţi sau au fost încorporaţi, pot fi efectuate în termen de 30 de zile de la data confirmării examenului sau încorporării, prezentând acte doveditoare.
Pentru sportivii care doresc să se transfere în urma intrării la facultate sau a încorporării este necesar să se prezinte o adeverinţă de la organele în drept.
Transferările aprobate se vor ridica în urma prezentării unei chitanţe, achitată de clubul unde se transferă, ca taxă de transfer.
Sportivii români se pot transfera la un club din altă ţară doar cu dezlegarea clubului unde a activat şi aprobarea federaţiei.
La terminarea contractului cu un club din străinătate sportivul se întoarce automat la clubul de unde a plecat.
Pentru a sprijini în mod organizat activitatea de pregătire a unor sportivi cu reale perspective pentru activitatea de performanţă se admite dubla legitimare a acestora în următoarele condiţii:
Sportivii juniori pot avea dublă legitimare, pentru clubul de care aparţin şi pentru un club de seniori. Nu se poate face dublă legitimare între cluburi de juniori sau de seniori.
Nu se admite dubla legitimare la copii şi seniori.
Dubla legitimare se poate face indiferent de localitate sau judeţul în care funcţionează cluburile respective.
Durata dublei legitimări este cea convenită de ambele părţi şi prevăzută în convenţia de dublă legitimare.
Documentele necesare dublei legitimări sunt:
a. cererea tip de dublă legitimare, completată şi semnată de sportiv, vizată şi parafată de ambele cluburi;
b. acordul scris al părţilor, pentru sportivii care nu au împlinit vârsta de 18 ani;
c. convenţia de dublă legitimare încheiată între cele două unităţi sportive, avizată şi parafată de factorii de drept (D.S.J şi Inspectoratul Şcolar Judeţean) în original sau în copie legalizată de notariat şi care va cuprinde în mod obligatoriu:
- obligaţiile fiecărei părţi faţă de sportivi, secţie, antrenorii acestora, detaliat;
- regimul sportivilor la expirarea convenţiei;
- condiţiile de reziliere a convenţiei;
- regimul sportivilor la rezilierea convenţiei înainte de terminarea acesteia.
Pe timpul cât sunt dublu legitimaţi sportivii vor puncta în mod egal pentru ambele cluburi.
Tabelul cu nominalizarea sportivilor pentru care se face dubla legitimare se va înainta FRNPM în perioada 3 ian – 15 feb. şi 15 sept. – 15 octombrie împreună cu copia contractului încheiat între cele două secţii.
Juniorul I care trece la categoria seniori dar este încă elev are dubla legitimare şi abia când termina liceul devine senior care punctează 100% pentru secţia de seniori;
În cazul dublei legitimări punctele obţinute de sportivi se înregistrează în proporţie de 50% la fiecare din secţii, iar la ştafete câte 25% pentru fiecare component al ştafetei;
Contractele de dubla legitimare se vor încheia în fiecare an, deoarece listele de sportivi suferă modificări prin trecerea lor de la categoria juniori la seniori şi de la categoria copii la cea de juniori;
Taxa de dublă legitimare se achită de secţia de seniori.
Să se claseze în finală la Jocurile Olimpice, Campionatele Mondiale de Seniori, Jocurile Mondiale Universitare, Campionatele Europene de Seniori.
Să se claseze pe locurile I-III la Campionatele Mondiale de Juniori sau Campionatele Europene de Juniori.
Să realizeze într-un concurs internaţional, de trei ori punctajul din tabelul anexat, într-o probă cu concurenţi din cel puţin 5 ţări.
Să se califice în Finala Cupei Mondiale sau Cupei Europene în probele olimpice.